b'\n_START_ARTICLE_\nCharleston (Etel\xc3\xa4-Carolina)\n_START_SECTION_\nCarolinan siirtokunta\n_START_PARAGRAPH_\nEnglanti hallitsi Pohjois-Amerikan it\xc3\xa4rannikkoa 1600-luvun puoliv\xc3\xa4lin j\xc3\xa4lkeen, ja kun Kaarle II oli palannut valtaan, h\xc3\xa4n l\xc3\xa4\xc3\xa4nitti 1663 nykyisten Etel\xc3\xa4- ja Pohjois-Carolinan alueet omaa nime\xc3\xa4\xc3\xa4n (Kaarle on latinaksi Carolus) kantavaksi hallintoalueeksi Carolinan siirtokunta. Pian alueelle saavuttuaan siirtolaiset perustivat 1670 parhaaseen satamapaikkaan kaupungin, joka j\xc3\xa4lleen nimettiin Kaarle-kuninkaan (engl. Charles) mukaan. Siit\xc3\xa4 oli m\xc3\xa4\xc3\xa4r\xc3\xa4 tulla suuri satamakaupunki, ja n\xc3\xa4in k\xc3\xa4vikin. Siirtolaisten m\xc3\xa4\xc3\xa4r\xc3\xa4 kasvoi nopeasti, ja siirtokunnan p\xc3\xa4\xc3\xa4kaupunki Charleston oli kasvun keskipiste. Jo 1690 sen v\xc3\xa4kiluku ylitti 1\xc2\xa0200 asukasta. _NEWLINE_Kaupungin ensimm\xc3\xa4iset siirtolaiset olivat englantilaisia, mutta sen hyv\xc3\xa4 sijainti alkoi pian houkuttaa muitakin, erityisesti skotlantilaisia ja irlantilaisia, mutta my\xc3\xb6s ranskalaisia hugenotteja ja V\xc3\xa4limeren maiden sefardijuutalaisia. Vaikka kaupunki olikin siis p\xc3\xa4\xc3\xa4asiassa protestanttinen, tuli sinne jo varhain merkitt\xc3\xa4v\xc3\xa4t katolilaiset ja juutalaiset v\xc3\xa4hemmist\xc3\xb6t. Ison-Britannian siirtomaavallan aikaan Charlestonilla oli my\xc3\xb6s l\xc3\xa4heiset suhteet pohjoisen Massachusettsin siirtokunnan keskuksen Bostonin kanssa, jopa niin, ett\xc3\xa4 rikkaat saattoivat viett\xc3\xa4\xc3\xa4 kes\xc3\xa4t Bostonissa ja talvet Charlestonissa. _NEWLINE_Charlestonista tuli 1700-luvulla brittien etel\xc3\xa4isten siirtokuntien (Virginia, Carolina, Georgia) suurin kaupunki, ja kulttuurillinen ja taloudellinen keskus. Kauppa kulki sen kautta, ja koska etel\xc3\xa4isten siirtokuntien talous oli riippuvainen orjuudesta, oli se Pohjois-Amerikan t\xc3\xa4rkein orjakaupan keskus. Yli puolet Charlestonin asukkaista oli orjia. Kaupunki oli mantereen viidenneksi suurin, sen edell\xc3\xa4 olivat ainoastaan Boston, New York, Philadelphia sek\xc3\xa4 Kanadan Qu\xc3\xa9bec. Siirtolaisuus Charlestoniin ja sen kautta Carolinan siirtokunnan maaseudulle oli edelleen suurta, mutta lis\xc3\xa4ksi my\xc3\xb6s pohjoisista siirtokunnista tapahtui maata my\xc3\xb6ten muuttoa Carolinan sis\xc3\xa4maahan. T\xc3\xa4m\xc3\xa4 her\xc3\xa4tti kiistaa Charlestonin ja sit\xc3\xa4 ymp\xc3\xa4r\xc3\xb6ivien alamaiden sivistyneen eliitin, sek\xc3\xa4 kauempana Charlestonista olevien yl\xc3\xa4maiden "maalaismoukkien" v\xc3\xa4lille. Tavallaan t\xc3\xa4m\xc3\xa4 ilmeni jo niin aikaisin kuin 1729, kun Pohjois-Carolina erosi omaksi siirtokunnakseen.\n_START_SECTION_\nYhdysvaltain alkuajat\n_START_PARAGRAPH_\nCharleston oli yksi itsen\xc3\xa4isyysliikkeen merkitt\xc3\xa4vimpi\xc3\xa4 keskuksia Amerikan vallankumouksen ja Yhdysvaltain itsen\xc3\xa4isyyssodan aikana. Sota p\xc3\xa4\xc3\xa4ttyi siirtokuntien voittoon ja ne irtautuivat Britanniasta. Etel\xc3\xa4-Carolinasta tuli nyt osavaltio, ja sen p\xc3\xa4\xc3\xa4kaupunki siirrettiin pois rannikon Charlestonista osavaltion keskelle t\xc3\xa4t\xc3\xa4 tarkoitusta varten perustettuun Columbiaan 1786. Yhdysvallat jakautui suhtautumisessaan mustien orjuuteen kahtia; pohjoisen vapaisiin ja etel\xc3\xa4n orjavaltioihin. N\xc3\xa4iden kahden p\xc3\xa4\xc3\xa4alueen yhteiskunnalliset ja taloudelliset rakenteet erosivat toisistaan. Koska Charleston oli etel\xc3\xa4n suurin kaupunki ja satama, se pysyi itsen\xc3\xa4isenkin Yhdysvaltain alkuaikoina orjakaupan p\xc3\xa4\xc3\xa4porttina, mik\xc3\xa4 vaurastutti sit\xc3\xa4 entisest\xc3\xa4\xc3\xa4n. _NEWLINE_Charleston menetti t\xc3\xa4m\xc3\xa4n suhteellisen valta-asemansa 1800-luvun alkuvuosina useista syist\xc3\xa4: 1803 Yhdysvallat osti Ranskalta suuren Louisiana-nimisen alueen Mississippi-joen l\xc3\xa4nsipuolelta. Alueen keskus New Orleans oli t\xc3\xa4st\xc3\xa4 l\xc3\xa4htien etel\xc3\xa4n suurin kaupunki, jossa kauppareitit kohtasivat. Samaan aikaan toisaalla vapaan talouden pohjoisvaltiot pystyiv\xc3\xa4t houkuttelemaan Euroopasta paljon enemm\xc3\xa4n uusia siirtolaisia kuin orjatalouden etel\xc3\xa4valtiot, mik\xc3\xa4 heikensi niiden suhteellista asemaa niin poliittisesti kuin taloudellisesti. Lis\xc3\xa4ksi 1807 Iso-Britannia kielsi Afrikan orjakaupan Atlantin ylitse ja kuninkaallinen laivasto ryhtyi valvomaan kieltoa; niinp\xc3\xa4 t\xc3\xa4st\xc3\xa4 l\xc3\xa4htien Yhdysvaltoihin ei en\xc3\xa4\xc3\xa4 tuotu uusia orjia maan rajojen ulkopuolelta ja Charleston lakkasi rikastumasta orjientuonnilla entiseen tapaan. _NEWLINE_T\xc3\xa4st\xc3\xa4 kaikesta huolimatta Charleston kuitenkin jatkuvasti kasvoi ja vaurastui. Kaupungin ja koko osavaltion yhteiskunta perustui plantaasitalouteen ja erityisesti puuvillan viljelyyn. T\xc3\xa4m\xc3\xa4 tuottava viljelymuoto vaati paljon ty\xc3\xb6voimaa, joka saatiin orjista. Sek\xc3\xa4 vapaiden ett\xc3\xa4 orjien lukum\xc3\xa4\xc3\xa4r\xc3\xa4 kasvoi Carolinassa, enimm\xc3\xa4kseen luonnollisen v\xc3\xa4est\xc3\xb6nkasvun eli syntyneiden enemmyyden ansiosta. Alamailla, erityisesti rannikkoa l\xc3\xa4himp\xc3\xa4n\xc3\xa4 olevilla alueilla, plantaasitalous oli tuottavinta, kun taas yl\xc3\xa4mailla sill\xc3\xa4 ei ansainnut niin hyvin. Niinp\xc3\xa4 alamailla orjien osuus v\xc3\xa4est\xc3\xb6st\xc3\xa4 oli hyvin suuri, joissakin piirikunnissa enemm\xc3\xa4n kuin kaksi kolmasosaa, ja Charlestonissakin mustia oli yli puolet. Charlestonin erityispiirre, jossa se poikkesi muusta Carolinasta, oli vapaiden mustien melko suuri m\xc3\xa4\xc3\xa4r\xc3\xa4; he saattoivat jopa toimia itsen\xc3\xa4isin\xc3\xa4 kauppiaina. Mutta maaseudun plantaasiorjien tavoin suurin osa kaupungin mustistakin oli orjia, vaikka he ty\xc3\xb6skenteliv\xc3\xa4tkin mit\xc3\xa4 erilaisimmissa teht\xc3\xa4viss\xc3\xa4. _NEWLINE_Menestyv\xc3\xa4 puuvillatalous ja kauppa pitiv\xc3\xa4t Charlestonin Yhdysvaltain it\xc3\xa4rannikon etel\xc3\xa4osan t\xc3\xa4rkeimp\xc3\xa4n\xc3\xa4 kaupunkina halki 1800-luvun alkupuoliskon. Muut kaupungit, edes Georgian Savannah, eiv\xc3\xa4t kyenneet kilpailemaan. Charleston hy\xc3\xb6tyi my\xc3\xb6s maan sis\xc3\xa4isest\xc3\xa4 orjakaupasta: l\xc3\xa4nness\xc3\xa4 Yhdysvaltoihin liitettiin uusia orjavaltioita, joissa oli pulaa ty\xc3\xb6voimasta puuvillapelloille, kun taas pohjoisen orjavaltioissa kuten Virginiassa, joissa puuvilla ei juuri menestynyt, orjat lis\xc3\xa4\xc3\xa4ntyiv\xc3\xa4t liikaa. Niinp\xc3\xa4 pohjoisen ylim\xc3\xa4\xc3\xa4r\xc3\xa4isi\xc3\xa4 orjia myytiin l\xc3\xa4nteen ja etel\xc3\xa4\xc3\xa4n aina Teksasiin saakka, ja yksi p\xc3\xa4\xc3\xa4reiteist\xc3\xa4 kulki Charlestonin sataman kautta. Etel\xc3\xa4-Carolina puolestaan ei itse vienyt orjia, sill\xc3\xa4 kukoistava talous ja puuvillan tuotanto tarvitsi kaiken mahdollisen ty\xc3\xb6voiman, ja osavaltiossa olikin suurin orjien osuus kokonaisv\xc3\xa4est\xc3\xb6st\xc3\xa4. T\xc3\xa4m\xc3\xa4 vaati tiukkaa kuria, ja valkoiset olivat hyvin ep\xc3\xa4luuloisia. Tunnetuin tapaus oli Denmark Veseyn Charlestonissa 1822 suunnittelema orjakapina, joka saatiin estetty\xc3\xa4 ja jonka seurauksena teloitettiin lukuisia orjia ja vapaita mustia. _NEWLINE_Pitk\xc3\xa4n ja monipuolisen historiansa ansiosta Charleston pysyi etel\xc3\xa4n kulttuurisena ja aatteellisena keskuksena. Sinne suuntautui jo tuolloin jonkin verran matkailua, ja siten siit\xc3\xa4 tuli my\xc3\xb6s er\xc3\xa4\xc3\xa4nlainen etel\xc3\xa4valtioiden n\xc3\xa4yteikkuna, kun Euroopasta asti saapuneet matkailijat ihmetteliv\xc3\xa4t t\xc3\xa4t\xc3\xa4 eriskummallista puoliteollista yhteiskuntaa, joka perustui puuvillapelloilla raatavien orjien pakkoty\xc3\xb6h\xc3\xb6n, ja orjia ostettiin ja myytiin satamassa ja torilla. Etel\xc3\xa4-Carolina, ehk\xc3\xa4 enemm\xc3\xa4n kuin mik\xc3\xa4\xc3\xa4n muu etel\xc3\xa4valtio, oli my\xc3\xb6s tiukasti liittovaltion vahvistamista vastaan. Carolinalaisten mielest\xc3\xa4 Yhdysvallat oli perustettu valtioliittona, jossa osavaltioilla tuli olla mahdollisimman suuri itsem\xc3\xa4\xc3\xa4r\xc3\xa4\xc3\xa4misoikeus omiin asioihinsa. Etel\xc3\xa4-Carolinassa vastustus keskittyi erityisesti liittovaltion perimiin tulleihin, joissa heid\xc3\xa4n mukaansa valtio vei carolinalaisten rahoja t\xc3\xa4ysin perusteettomasti. Toinen huolenaihe oli vapaiden pohjoisvaltioiden pyrkimys joskus tulevaisuudessa lakkauttaa orjuus liittovaltion p\xc3\xa4\xc3\xa4t\xc3\xb6ksell\xc3\xa4. Etel\xc3\xa4valtioiden vaatimukset itsem\xc3\xa4\xc3\xa4r\xc3\xa4\xc3\xa4misoikeudesta kiristiv\xc3\xa4t n\xc3\xa4iden kahden osavaltioryhm\xc3\xa4n v\xc3\xa4lej\xc3\xa4 1800-luvun puolessa v\xc3\xa4liss\xc3\xa4. _NEWLINE_Jo 1820-luvulla Etel\xc3\xa4-Carolina oli noussut Yhdysvaltain liittovaltiota vastaan nullifikaatioksi kutsutussa kriisiss\xc3\xa4. Osavaltio piti oikeutenaan mit\xc3\xa4t\xc3\xb6id\xc3\xa4 liittovaltion sit\xc3\xa4 koskevat m\xc3\xa4\xc3\xa4r\xc3\xa4ykset asioissa, joiden se katsoi haittaavan toimintaansa. Nimenomaan tuontitullit olivat t\xc3\xa4llainen asia, sill\xc3\xa4 ilman niit\xc3\xa4 ulkomailta tuodut teollisuustuotteet olivat halvempia kuin pohjoisvaltioista tuodut. Carolinalaiset katsoivat liittovaltion pyrkiv\xc3\xa4n hy\xc3\xb6dynt\xc3\xa4m\xc3\xa4\xc3\xa4n pohjoista etel\xc3\xa4n kustannuksella, ja samaten haittaavan Charlestonin sataman toimintaa. Kriisi huipentui liittovaltion l\xc3\xa4hetetty\xc3\xa4 sotalaivojaan Charlestoniin 1832, mutta poliittisesti Etel\xc3\xa4-Carolina per\xc3\xa4\xc3\xa4ntyi vasta muutamaa vuotta my\xc3\xb6hemmin. Tuossa kriisiss\xc3\xa4 eiv\xc3\xa4t muut etel\xc3\xa4valtiot olleet tukeneet sit\xc3\xa4, ja Etel\xc3\xa4-Carolina pyrkikin t\xc3\xa4m\xc3\xa4n j\xc3\xa4lkeen yhdist\xc3\xa4m\xc3\xa4\xc3\xa4n etel\xc3\xa4\xc3\xa4.\n_START_SECTION_\nYhdysvaltain sis\xc3\xa4llissota\n_START_PARAGRAPH_\nEnnen vuoden 1860 presidentinvaaleja Yhdysvaltain demokraattinen puolue piti puoluekokouksensa Charlestonissa. Kokouksessa yritettiin l\xc3\xb6yt\xc3\xa4\xc3\xa4 yhteisymm\xc3\xa4rrys etel\xc3\xa4n ja pohjoisen demokraattiedustajien v\xc3\xa4lille, ja kun t\xc3\xa4ss\xc3\xa4 ep\xc3\xa4onnistuttiin, hajaantuivat osapuolet kannattamaan eri ehdokkaita syksyn vaaleissa. T\xc3\xa4m\xc3\xa4n hajaannuksen seurauksena vaalit voitti uuden republikaanisen puolueen ehdokas Abraham Lincoln. T\xc3\xa4m\xc3\xa4 johti Yhdysvaltain sis\xc3\xa4llissotaan. _NEWLINE_Etel\xc3\xa4-Carolina erosi Yhdysvalloista 20. joulukuuta 1860. Se oli ensimm\xc3\xa4inen n\xc3\xa4in tehnyt osavaltio, ja ilmoitti syyksi sen, ett\xc3\xa4 presidentiksi valittiin orjuudelle vihamielinen henkil\xc3\xb6. Nyt itsen\xc3\xa4isen Etel\xc3\xa4-Carolinan valtion alueella oli Yhdysvaltain sotilastukikohta: Fort Sumter Charlestonin satamassa. Kun liittovaltio l\xc3\xa4hetti laivan vahvistamaan tukikohtaansa 9. tammikuuta 1861, Etel\xc3\xa4-Carolinan joukot tulittivat sit\xc3\xa4 ja estiv\xc3\xa4t t\xc3\xa4ydennykset: T\xc3\xa4t\xc3\xa4 kutsutaan joskus sis\xc3\xa4llissodan ensi laukauksiksi. Talven aikana etel\xc3\xa4valtiot muodostivat konfederaation, ja 12. huhtikuuta Etel\xc3\xa4-Carolina hy\xc3\xb6kk\xc3\xa4si linnoitukseen, joka antautui seuraavana p\xc3\xa4iv\xc3\xa4n\xc3\xa4. Sis\xc3\xa4llissota saattoi alkaa. _NEWLINE_Charlestonin satamaa suojasi koko sodan ajan sen omien joukkojen miehitt\xc3\xa4m\xc3\xa4 Sumterin linnoitus, ja kaupunki kukoisti, vaikka kauppa k\xc3\xa4rsikin pohjoisvaltioiden merisaarrosta. Kaksi vuotta my\xc3\xb6hemmin, 1863, liittovaltion joukot tekiv\xc3\xa4t ensimm\xc3\xa4isi\xc3\xa4 hy\xc3\xb6kk\xc3\xa4yksi\xc3\xa4\xc3\xa4n jotka torjuttiin helposti. Syksyll\xc3\xa4 1863 liittovaltio aloitti Fort Sumterin laajamittaiset pommitukset, mutta linnakkeen muurit korjattiin aina uudelleen, ja se pysyi etel\xc3\xa4valtioilla. Hy\xc3\xb6kk\xc3\xa4ykset ja pommitukset jatkuivat l\xc3\xa4hes kahden vuoden ajan tuloksettomina. Charlestonin sataman puolustus oli tehokasta. Kuuluisin tapaus on helmikuulta 1864, kun etel\xc3\xa4valtioiden sukellusvene H. L. Hunley (joskus my\xc3\xb6s CSS Hunley) upotti pohjoisvaltioiden sotalaivan USS Housatonicin; vaikka sukellusveneit\xc3\xa4 oli k\xc3\xa4ytetty ennenkin, t\xc3\xa4m\xc3\xa4 oli ensimm\xc3\xa4inen kerta, kun sellaisella saavutettiin merivoitto. Konfederaatio evakuoi Sumterin ja Charlestonin helmikuussa 1865, ei pommitusten takia, vaan koska pohjoisvaltiot olivat vallanneet Georgian suuret kaupungit ja eteniv\xc3\xa4t pohjoiseen, mik\xc3\xa4 olisi saartanut kaupungin sis\xc3\xa4maasta k\xc3\xa4sin. Sota p\xc3\xa4\xc3\xa4ttyi etel\xc3\xa4n tappioon samana kev\xc3\xa4\xc3\xa4n\xc3\xa4.\n_START_SECTION_\nSis\xc3\xa4llissodan j\xc3\xa4lkeiset ajat\n_START_PARAGRAPH_\nSodan j\xc3\xa4lkeen Charlestonin, kuten koko etel\xc3\xa4n, talous oli romahtanut. Orjat vapautettiin ja j\xc3\xa4lleenrakennus alkoi. Liittovaltion joukot miehittiv\xc3\xa4t Etel\xc3\xa4-Carolinaa vuosikymmenen ajan. Kaupunkiin alkoi v\xc3\xa4hitellen synty\xc3\xa4 teollisuutta ja yhteiskunta alkoi nykyaikaistua. Vapaat mustat k\xc3\xa4rsiv\xc3\xa4t kuitenkin k\xc3\xb6yhyydest\xc3\xa4 ja r\xc3\xa4ike\xc3\xa4st\xc3\xa4 syrjinn\xc3\xa4st\xc3\xa4, joten monet heist\xc3\xa4 muuttivat pohjoiseen. Kova isku kaupungille oli vuoden 1886 maanj\xc3\xa4ristys, joka tuhosi suuren osan kaupunkia. Toisaalta j\xc3\xa4lleenrakennus j\xc3\xa4ristyksen j\xc3\xa4ljilt\xc3\xa4 mahdollisti uuden kehityksen vaiheen, ja nyky\xc3\xa4\xc3\xa4n Charleston on Yhdysvaltain etel\xc3\xa4n vauraimpia kaupunkeja.\n_START_SECTION_\nV\xc3\xa4est\xc3\xb6 ja kulttuuri\n_START_PARAGRAPH_\nCharlestonin nykyisist\xc3\xa4 115\xc2\xa0000 asukkaasta noin 63\xc2\xa0% on valkoisia ja 34\xc2\xa0% mustia. Charlestonissa aikoinaan puhuttu englannin kielen murre erosi huomattavasti muun etel\xc3\xa4n murteista, ja sen erityispiirteiden on sanottu periytyv\xc3\xa4n ranskalaisilta hugenoteilta sek\xc3\xa4 alueelle muuttaneilta sefardijuutalaisilta. _NEWLINE_Charlestonin vieress\xc3\xa4 on North Charlestonin eli Pohjois-Charlestonin kaupunki, ja ymp\xc3\xa4rist\xc3\xb6ss\xc3\xa4 on useita muita asutuskeskuksia. T\xc3\xa4ll\xc3\xa4 l\xc3\xb6yh\xc3\xa4ll\xc3\xa4 suurkaupunkialueella on yhteens\xc3\xa4 runsaat puoli miljoonaa asukasta. _NEWLINE_Kaupungin siirtokunta-ajoilta per\xc3\xa4isin olevat rakennukset ovat yhdysvaltalaisiksi poikkeuksellisen vanhoja. Yksi t\xc3\xa4rkeimmist\xc3\xa4 on 1771 rakennettu vanha tullikamari. My\xc3\xb6s sis\xc3\xa4llissodan ajan vahva linnoitus Fort Sumter on nyky\xc3\xa4\xc3\xa4n merkitt\xc3\xa4v\xc3\xa4 n\xc3\xa4ht\xc3\xa4vyys. _NEWLINE_Suosittu 1920-luvulla syntynyt tanssi charleston on nimetty kaupungin mukaan. Charlestonissa tapahtuu my\xc3\xb6s 1930-luvulle sijoittuva amerikkalainen ooppera Porgy ja Bess.\n_START_SECTION_\nTalous ja liikenne\n_START_PARAGRAPH_\nCharleston on edelleen merkitt\xc3\xa4v\xc3\xa4 satamakaupunki, ja Yhdysvaltain it\xc3\xa4rannikon etel\xc3\xa4osan suurin satama. Turismi on my\xc3\xb6s merkitt\xc3\xa4v\xc3\xa4 tulonl\xc3\xa4hde. Kaupunkialueen suurimmat ty\xc3\xb6nantajat ovat Etel\xc3\xa4-Carolinan l\xc3\xa4\xc3\xa4ketieteellinen yliopisto sek\xc3\xa4 Yhdysvaltain laivaston sodanjohtoj\xc3\xa4rjestelm\xc3\xa4t. L\xc3\xa4\xc3\xa4ketieteellisen lis\xc3\xa4ksi kaupungissa on useita muita korkeakouluja, tunnetuimpina Charlestonin College, joka on yksi Yhdysvaltain vanhimmista yliopistoista, sek\xc3\xa4 maanpuolustuskorkeakoulu The Citadel, joka koulutti Etel\xc3\xa4-Carolinan upseeriston Yhdysvaltain sis\xc3\xa4llissodan aikana. _NEWLINE_Matkustajalaivaliikenne Charlestonista on nyky\xc3\xa4\xc3\xa4n eritt\xc3\xa4in v\xc3\xa4h\xc3\xa4ist\xc3\xa4. Kaupungissa on kuitenkin kansainv\xc3\xa4linen lentokentt\xc3\xa4, ja p\xc3\xa4\xc3\xa4tiet kulkevat Columbiaan, Savannahiin sek\xc3\xa4 Pohjois-Carolinaan.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nCharlestonissa on yksi harvoista yhdysvaltalaiskaupungeista, jossa on runsaasti suojeltuja historiallisia rakennuksia. Kaupungin omaleimainen arkkitehtuuri on saanut vaikutteita sek\xc3\xa4 Euroopasta ett\xc3\xa4 Barbadokselta. Moniin Charlestonin vanhoista kartanoista p\xc3\xa4\xc3\xa4see my\xc3\xb6s tutustumaan. Entis\xc3\xb6ityj\xc3\xa4 ja suosittuja kartanomuseoita ovat Nathaniel Russell House ja Edmondston-Alston House sek\xc3\xa4 entis\xc3\xb6im\xc3\xa4tt\xc3\xb6m\xc3\xa4ss\xc3\xa4 tilassa s\xc3\xa4ilytetty Aiken-Rhett House. _NEWLINE_Charlestonin rantapuisto White Point Garden on suosittu n\xc3\xa4ht\xc3\xa4vyys sotamuistomerkkeineen. Puistosta on n\xc3\xa4k\xc3\xb6ala kaupungin edustalla saarella olevalle Fort Sumterin linnoitukselle, jonne p\xc3\xa4\xc3\xa4see tutustumaan veneretkell\xc3\xa4.'